একাত্তরের গণহত্যার জন্য বাংলাদেশের কাছে নিঃশর্ত ক্ষমা প্রার্থনার দাবি তুলে ধরায় এবং বাংলাদেশে অবস্থানরত অবাঙালি প্রত্যাবাসনসহ দ্বিপক্ষীয় নানা বিষয়ে বাংলাদেশের পক্ষে কথা বলায় অতীতে পাকিস্তানের শিল্পী, সাহিত্যিক, শিক্ষক, সাংবাদিক, চলচ্চিত্র নির্মাতাসহ বুদ্ধিজীবীদের অনেকেই নিগৃহীত হয়েছেন। বাংলাদেশের উন্নয়ন সম্পর্কিত সত্য ভাষণের ফলে জাইঘাম খানকে কী ধরনের পরিস্থিতির মুখোমুখি হতে হবে আমরা জানি না। তবে খোদ পাকিস্তানে বিপুলসংখ্যক টেলিভিশন দর্শকসহ সাধারণ মানুষ এরই মধ্যে তাঁকে অভিনন্দন জানিয়েছেন। পাকিস্তানের দীর্ঘ সামরিক শাসনের জাঁতাকলে নিষ্পেষিত, ছদ্ম গণতন্ত্রের আড়ালে অপশাসনে নিপীড়িত এবং পাশাপাশি বেপরোয়া জঙ্গি তৎপরতায় বিপর্যস্ত সাধারণ মানুষের সঙ্গে আমাদের কোনো বিরোধ নেই। বাংলাদেশের উন্নয়নের অভিজ্ঞতা কাজে লাগিয়ে তারা যদি নিজেদের ভাগ্যের পরিবর্তন ঘটাতে পারে, তাহলে বিশ্বসম্প্রদায়ের উদার মানবিকতাসম্পন্ন নাগরিক হিসেবে আমরা আনন্দিত হব। একই সঙ্গে উন্নয়নের কাঙ্ক্ষিত লক্ষ্যে পৌঁছানোর ক্ষেত্রে নিজেদের অগ্রযাত্রা অবশ্যই অব্যাহত রাখতে হবে।